b"\n_START_ARTICLE_\nFormatge de pasta tova amb pell rentada\n_START_PARAGRAPH_\nEl formatge de pasta tova amb pell rentada (o escor\xc3\xa7a rentada) \xc3\xa9s una gran fam\xc3\xadlia de formatges amb diferents t\xc3\xa8cniques de fabricaci\xc3\xb3. El seu nom prov\xc3\xa9 de les caracter\xc3\xadstiques reol\xc3\xb2giques de la pasta i per la rentada de la superf\xc3\xadcie (anomenada escor\xc3\xa7a o pell) durant la seva maduraci\xc3\xb3. _NEWLINE_Els formatges de pasta tova s\xc3\xb3n aquells que la massa no es premsa en el motlle, de curta maduraci\xc3\xb3 i que han patit com a m\xc3\xadnim la fermentaci\xc3\xb3 l\xc3\xa0ctica de la lactosa de la llet. Per definici\xc3\xb3, s\xc3\xb3n tendres, humits, poc salats, cremosos i la majoria untuosos i, fins i tot, untables. En aquest cas, els de pell rentada, se'ls hi va fregant l'escor\xc3\xa7a, durant la seva curta maduraci\xc3\xb3, amb una salmorra lleugera i llevats que els donen una coloraci\xc3\xb3 ataronjada i una olor amoniacal intensa. S\xc3\xb3n formatges que s'elaboren principalment a Fran\xc3\xa7a i It\xc3\xa0lia, com ara els pont-l'\xc3\xa9v\xc3\xaaque, livarot, \xc3\xa9poisses, munster, vacherin, taleggio o robbiola, per\xc3\xb2 tamb\xc3\xa9 s'elaboren a altres llocs, com ara el Tou dels Til\xc2\xb7lers (de Sort, al Pallars Sobir\xc3\xa0), el Niolo cors, el Rodoric belga o el K\xc3\xa9nogami quebequ\xc3\xa8s. Tenen un sabor i aroma intensos que no deixen indiferent. Es consumeixen sols, al final dels \xc3\xa0pats, amb torrades o pa integral, fruites dol\xc3\xa7os i vins blancs abocats o dol\xc3\xa7os, servits ben freds."